מזה למעלה משנה מונחת על שולחנה של מועצת העיר הצעה לסדר שהגישה חברת המועצה קרן דנה ג'דה, בה היא מבקשת כי העירייה תקצר את תהליך "טופס הטיולים" אותו נאלצים הפורשים לעבור.
בהצעה אותה הגישה שבו לאחרונה, נאמר בין היתר: "הגיעו אליי פניות רבות על התהליך הארוך, המייגע והמסורבל של טופס טיולים לעובדי עירייה הפורשים או עוזבים את העירייה. כל עובד מקבל לידיו "טופס טיולים" אותו הוא צריך למלא בחתימות של עובדי עיריה מהמשרדים השונים, אותו טופס שבתוכו ישנן משבצות שמיועדות לחתימה של עובדי עירייה על חובות או אי חובות של אותו עובד למערכת. הדבר גורם לאותו פורש הליכה בין משרד למשרד, כאשר לא תמיד אותו עובד שצריך לחתום במשבצת שלו נמצא באותו היום ואז העובד הפורש צריך לחזור ולהחתימו במועד אחר".
ראש מינהל האמרכלות, תמי כהן, צידדה בהצעה ובמסמך שהעבירה לראש העיר, דב צור בחודש אוקטובר 2016 היא ציינה כי עד סוף נובמבר 2016 תסתיים הפחתת הנושאים הנדרשים לאישור בטופס הטיולים, תוך הבחנה בין עובד שהינו תושב העיר לעובד שאינו תושב העיר. התהליך יועבר לאחריות האמרכל כך שחלק גדול מהבדיקה והבירורים יבוצעו על ידי האמרכל ולא על ידי העובד עצמו. עוד כתבה כהן לצור כי הם פועלים למחשוב טופס הטיולים "וכולנו תקווה כי תוך חודשים ספורים יהיה הליך יעיל, ממוחשב וקצר".
מהעירייה נמסר בתגובה: "אנו נמצאים בשלבי פיתוח מתקדמים למחשוב התהליך ולאחרונה אף נערך פיילוט על מנת להגיע למצב אופטימלי שיקל על הפורשים".